Ilaassinninnermut aningaasartuutit politiit misissuiffigilerpaat | KNR\naggustip 24-at 2005 · 09:47 Uannga: Unknown\nIlassinninnermut aningaasanik atuivallaartarsimanerit pillugit nunatsinni politiit misissuilerput.\nPolitiit suliamik misissuilernerat namminnerisaminnik ingerlannialeraat politimesteri anders Linnet oqarpoq. Misissuilerneq aallaaveqarpoq kukkunersiuisut Deloitte-ip siusinnerusukkut Naalakkersuisuusimasup Jens Napaattuup aammalu Rasmus Frederiksen-ip ilassinninnermut aningaasartuutigisimasaanik misissuisoqareersorlu.\n- Ilassinninnermut aningaasartuutaasimasut pillugit misissuisoqarnerani inerniliunneqarsimavoq atornerluisoqarsimasoq, taamaammallu aalajangersimavugut misissuineq aallartinneqassasoq, paasiniarlugu pinerluttoqarsimanersoq, politimesteri Anders Linnet oqarpoq.\nAallaqqaammut politiit Namminersornerullutik oqartussanut pappialat paasissutissaasut piniarsimavaat, Anders Linnet-lu oqarpoq suliaq aallartittoq qanoq inerneqarumaarnersoq massakkuugallartoq oqaatigineqarsinnaanngitsoq. Pasillutigineqartulli tassaapput atorfimmik atornerluisimasinnaaneq piginnaatitaanermilluunniit atornerluisimaneq. Taamatut pasillerneq, Danmarkimi politikerit ilaata Peter Brixtofte-p iliuuserisimasaanut pasillersimaneq assinguvoq.\nAalisarnermut naalakkersuisutut tunuaqqammisoq Rasmus Frederiksen, politiit misissuinialernerat tupigusuutigaa.\n- Soorunami tupaallannalaarpoq, kisianni politiit taamaasiornialernera pitsaasutut isigivara, misissuinerallu ajoriffissaqartinnagu, maannakkullu aamma advokatit misissuipput, aamma taakkua misissuinera utaqqivara.\nTaama oqarpoq aalisarnermut naalakkersuisuusimasoq Rasmus Frederiksen.\nSuliaq politimestereqarfimminngaanniit aallartinneqartoq pillugu maanna bagmandspolitiit suleqatiserineqalersut politimesteri Anders Linnet oqarpoq.\n- Misissuinissami ikiorneqarnissarput pisariaqarmat, bagmandspolitiit ikiortiserisimavagut. Taakkua inatsisinut tunngasut ilisimasaqarfigineruaat, taamaammat bagmandspolitiit ikiortiserineqarnissaat pisariaqarsimavoq, politimesteri Anders Linnet oqarpoq.\nNaalakkersuisut siulittaasut Hans Enoksen oqarpoq pinerluttoqarsimanngimmat, politimestereqarfiup misissuinialernera ernumanartoqanngitsoq.